### Beslutningstema

Det skal i denne sag besluttes, om forvaltningen vil indgå i et samarbejde om at formulere en LIFE-ansøgning for et projekt med det formål at forbedre fiskebestandene i store danske vandløb blandt andet ved etablering af brede lavvandede gydestryg.

### Sagsfremstilling

Med baggrund i gode erfaringer med etableringen af brede lavvandede gydestryg blandt andet i [adresse] og Oskar Skov i 2021 og 2022 vurderes det, at der vil være gode muligheder for at få tilsagn til et LIFE-projekt for forbedring af fiskebestandene i større vandløb. Et LIFE-projekt med fokus på forbedring af fiskebestandene i større vandløb forventes at bidrage til opfyldelse af målsætningerne i vandløbene og vil kunne bidrage til finansieringen af kommende vandløbsprojekter i Tønder Kommune.

Tønder Kommune har opbygget en god erfaring med at gennemføre store LIFE-projekter. Det store LIFE-højmoseprojekt (Raised bogs in Denmark) for [adresse] og Hønning Mose afsluttes i starten af 2024. Ved at deltage i ansøgning og realisering af et nyt LIFE-projekt kan der skaffes medfinansiering til kommende vandløbsprojekter og den opbyggede erfaring med gennemførelse af LIFE-projekter kan fastholdes.

En række kommuner, navnlig Ringkøbing-Skjern Kommune, Varde Kommune, Esbjerg Kommune, Haderslev Kommune og Aabenraa Kommune, samt Danmarks Sportsfiskerforbund (DSF), Danmarks Center for Vildlaks (DCV) og DTU Aqua forventes at deltage i samarbejdet. Det vil desuden blive afklaret, om der er interesse for at inddrage udenlandske partnere.

Den videre proces frem mod en LIFE-ansøgning:

|  |  |  |
| --- | --- | --- |
| Opgave | Deadline | Ansvarlige |
| Projektgruppe oprettes | November 2023 | Alle partnere |
| Kvalificering af delprojekternes faglige grundlag og beskrivelse af projektområder | Maj 2024 | Alle partnere |
| Baseline og projektmål | Maj 2024 | Alle partnere |
| Tværgående opgaver, fx økosystemtjenester, udenlandske partnere, kommunikation, monitering | Maj 2024 | Projektgruppe og rådgiver |
| Overordnet budget | Februar 2024 | Projektgruppe og rådgiver |
| Tilvejebringe medfinansiering | Januar-juni 2024 | Projektgruppe og rådgiver |
| Budget | Juni 2024 | Projektgruppe og rådgiver |
| Formulere LIFE-ansøgning | August-oktober 2024 | Rådgiver |
| Indsende LIFE-ansøgning | Oktober 2024 | Rådgiver |

### Økonomi

Ansøgningsprocessen kan finansieres af midler fra projektdeltagerne og eventuelt fondsmidler.

[adresse] del afholdes af (pulje Miljø og Natur) som led i initieringen af nye projekter.

EU medfinansiering på 60-75%.

National medfinansiering på 25-40%. Inden insendelse af LIFE-ansøgning afklares den nationale finansiering, som kan bestå af en kombination af bl.a.:

· statslige midler

· fondsmidler

· privatpersoner

· parternes medfinansiering

· biodiversitetskreditter

Er der på sigt enighed om at formulere en egentlig EU-ansøgning, vil projektet blive politisk behandlet igen, navnlig med hensyn til projektøkonomien.

### Fagchefen for Plan og Udvikling indstiller,

|  |  |
| --- | --- |
| at | Tønder Kommunes deltagelse i selve LIFE-ansøgningsprocessen godkendes. |

### Beslutning

Indstillingen godkendt.